Aloysius Bertrand
Aloysius Bertrand var en fransk forfatter, som regnes til en af de såkaldt små romantikere. Han fik dog stor betydning i kraft af sit eneste værk, Gaspard de la Nuit (posthumt 1842, dansk udvalg 1980, dansk 2022) med undertitlen "Fantasier i Rembrandts og Callots stil". Bogen rummer 75 små, pittoreske prosastykker inspireret af balladen, krøniken og den fantastiske fortælling, udformet som en slags prosadigte. Rembrandt spores i mange virkninger af lys og skygge, mens Callot genlyder i mere fantastiske billeder, som André Breton bemærkede og kaldte surrealistiske. Bogen fik betydning for Charles Baudelaires prosadigte Le Spleen de Paris og senere for Maurice Ravel som baggrund for klaverværket Gaspard de la nuit (1908).